₹1.5 लाख करोड़ में साइन की थी डील, IT मंत्री बोले- हमारे टारगेट पर असर नहीं
ताइवान की कंपनी फॉक्सकॉन ने भारत में सेमीकंडक्टर चिप मैन्युफैक्चरिंग के लिए वेदांता के साथ की गई डील तोड़ दी है। पिछले साल दोनों कंपनियों ने 19.5 बिलियन डॉलर यानी करीब 1.5 लाख करोड़ रुपए में ये डील साइन की थी।
ताइवान की कंपनी फॉक्सकॉन ने वेदांता के साथ जॉइंट वेंचर तोड़ दिया है। यानी अब वो भारत में सेमीकंडक्टर चिप की मैन्युफैक्चरिंग नहीं करेगी। पिछले साल दोनों कंपनियों ने गुजरात में प्लांट लगाने के लिए राज्य सरकार के साथ 1.54 लाख करोड़ रुपए में MoU साइन किया था। दोनों कंपनियां मिलकर सेमीकंडक्टर और डिस्प्ले प्रोडक्शन प्लांट लगाने वाली थीं।
फॉक्सकॉन ने कहा कि वो अपने नाम को हटाने की प्रोसेस में हैं। वह भारत सरकार के मेक इन इंडिया लक्ष्यों का पूरा समर्थन करती है और स्थानीय पार्टनरशिप के जरिए स्टेकहोल्डर्स की जरूरतों को पूरा करेगी। फॉक्सकॉन ने इस डील को तोड़ने का कारण नहीं बताया है। मीडिया रिपोर्ट के मुताबिक दोनों कंपनियों ने मतभेद के कारण अलग होने का फैसला किया है।
जॉइंट वेंचर टूटने के बाद वेदांता ने कहा, अब वह दूसरी कंपनियों के साथ प्लांट लगाने के लिए बात कर रही है। वहीं आईटी राज्यमंत्री राजीव चंद्रशेखर ने कहा कि जॉइंट वेंचर के टूटने से भारत को सेमीकंडक्टर चिप हब बनाने के हमारे लक्ष्य पर कोई असर नहीं पड़ेगा।
1 लाख लोगों को मिलेगा रोजगार
अहमदाबाद में 1000 एकड़ जमीन पर ये प्लांट लगाया जाना है। इस प्रोजेक्ट से लगभग 1 लाख लोगों को रोजगार मिलने की संभावना है। प्रस्तावित सेमीकंडक्टर मैन्युफैक्चरिंग फेब्रिकेशन यूनिट में 28nm टेक्नोलॉजी नोड्स पर काम होगा। वहीं डिस्प्ले मैन्युफैक्चरिंग यूनिट स्माल, मीडियम और लार्ज एप्लिकेशंस के लिए जनरेशन 8 डिस्प्ले बनाएगी।
जॉइंट वेंचर में वेदांता की 60% की हिस्सेदारी थी
पिछले साल फरवरी में वेदांता ने फॉक्सकॉन के साथ जॉइंट वेंचर के लिए हाथ मिलाया था और भारत सरकार की सेमीकंडक्टर मैन्युफैक्चरिंग स्कीम के लिए अप्लाई किया था। इस वेंचर में वेदांता की 60% और फॉक्सकॉन की 40% हिस्सेदारी थी। दोनों कंपनियां मिलकर अगले दो साल में सेमीकंडक्टर मैन्युफैक्चरिंग प्लांट सेटअप करना चाहती थीं।
जुलाई में की थी सेमीकंडक्टर पॉलिसी अनाउंस
जुलाई 2022 में गुजरात सरकार ने सेमीकंडक्टर पॉलिसी 2022-27 की अनाउंसमेंट की थी, जिसके तहत सरकार ने राज्य में सेमीकंडक्टर या डिस्प्ले फैब्रिकेशन मैन्युफैक्चरिंग में इन्वेस्ट करने के इच्छुक लोगों के लिए बिजली, पानी और भूमि शुल्क पर भारी सब्सिडी देने का प्रस्ताव रखा था। सेमीकंडक्टर्स और डिस्प्ले भारत को इलेक्ट्रॉनिक्स हब बनाने के लिए जरूरी है।
​2021 में सेमीकंडक्टर मार्केट की वैल्यू थी 2.16 लाख करोड़
2021 में भारतीय सेमीकंडक्टर मार्केट की वैल्यू 2.16 लाख करोड़ रुपए (27.2 बिलियन डॉलर) थी। अब 2026 में इसे 5.09 लाख करोड़ रुपए (64 बिलियन डॉलर) तक पहुंचने के लिए लगभग 19% की CAGR से बढ़ने की उम्मीद है।
सेमीकंडक्टर चिप क्या होती है?
सेमीकंडक्टर चिप सिलिकॉन से बनी होती है और सर्किट में इलेक्ट्रिसिटी कंट्रोल करने के काम आती है। ये चिप एक दिमाग की तरह इन गैजेट्स को ऑपरेट करने में मदद करती है। इसके बिना हर एक इलेक्ट्रॉनिक आइटम अधूरा है। कंप्यूटर, लैपटॉप, कार, वॉशिंग मशीन, ATM, अस्पतालों की मशीन से लेकर हाथ में मौजूद स्मार्टफोन तक सेमीकंडक्टर चिप पर ही काम करते हैं।
कैसे काम करता है सेमीकंडक्टर?
ये चिप इलेक्ट्रॉनिक आइटम को ऑटोमैटिकली ऑपरेट करने में मदद करती है। उदाहरण के लिए, स्मार्ट वॉशिंग मशीन में कपड़े पूरी तरह धुलने के बाद ऑटोमैटिक मशीन बंद हो जाती है। इसी तरह कार में जब आप सीट बेल्ट लगाना भूल जाते हैं, तो कार आपको अलर्ट देती है। ये सेमीकंडक्टर की मदद से ही होता है।